© Георги Кожухаров Снимка: архив

Десет души са задържани до момента в Русе при операция на ГДБОП и Специализираната прокуратура срещу престъпна група, съобщава агенция "Фокус" и БНР. Затворени са били за обиск рано тази сутрин заведения и заложни къщи в центъра на града, собственост на местния бизнесмен Илиян Стоилов, чийто брат е депутатът от БСП Георги Стоилов, разказва кореспондент на БНР.

По информация на БНР разбитата банда се е занимавала с разпространение на наркотици в града и региона, както и с нападения и силови действия срещу хора. Акцията ще продължи през целия ден. Разпитват се десетки свидетели. Претърсват се офиси, заведения и частни жилища на лица, за които се предполага, че са част от групата.

Говорителят на прокуратурата Румяна Арнаудова потвърди, че акцията продължава, а до момента са задържани 10 лица, за които има подозрения, че са част от организирана престъпна група.

"Продължават действията по претърсване. Наистина друго не можем да съобщим, защото ще попречим колегите, които трябва да продължат следствените действия, за да постигнем максимален резултат," обясни Арнаудова.

Специализираната акция е започнала още около 4 часа тази сутрин в различни обекти в Русе. Става дума за нощен клуб, кафене и заложна къща в центъра на града. Всички те са свързани с брата на депутата от БСП Георги Стоилов – Илиян Стоилов.

Соченият за собственик - Илиян Стоилов, пристигна пред едно от заведенията със спортна кола с английска регистрационна табела, но каза, че не знае за какво става въпрос и отказа коментар, съобщава кореспондент на БНР.

Депутатът Георги Стоилов е бил изненадан: "Не знам за какво изобщо става въпрос. Изненадващо е." По-късно народният представител заяви пред "Нова телевизия", че с брат си не се е чувал от месец и не знае да има някакви проблеми в бизнеса.

Повече информация за акцията се очаква утре, тъй като всички служби работят усилено, допълни Румяна Арнаудова.